정조 12년 · 목
敎曰久未登筵入侍事遣史官傳諭於領議政○敎曰聞有暑感不得造朝安心調理事更爲傳諭于領議政次對旣命來會診筵同爲入侍○予謂都提調金熤曰卿近見趙暾乎熤曰近久不見而聞在京云矣予曰趙鎭寬則在於何處耶熤曰在於江上云矣予曰贜吏子孫雖有勿許淸顯之規至於閑司漫職收用亦好豈可以此而不爲不齒於人類乎大抵趙曮之以贜汚爲罪案於渠亦幸矣甲午以後厚謙未入於檢擬而趙曮之居銓也乙未三月政首擬於禮參之望擧世所棄之養厚而擬於都憲首望如是而雖欲生得乎事機之轉輾以至有翔雲之疏出矣揆以人情夫豈欲挺身甄復而如是行事必是見欺之致也於渠事可謂不善爲矣蓋至妖極惡豈有如養厚泰淵者乎其誤人心而乖世道莫非此兩賊所慫慂思之誠爲切痛大抵予意則凡係惡逆外皆爲滌瑕藏垢一幷收用雖以天道言之十年亦一變豈可使世家大族一向置之於坎坷之中乎無論彼此色目予意則蓋同然矣聞鎭寬居家誠孝亦有可見云矣熤曰文學則絕才云矣予曰韓用中出後爲故相韓翼謨之孫乎熤曰然矣予曰留正宋之名相也史記猶書以逃字故相事亦何深咎乎此由於不知事面之何如而致此罪案也此事亦豈可曰善爲乎若責以大臣體國之義則誠欿然矣其時中道付處亦可謂律已行矣且故相卽向來朝廷之一葉靑也予之復官亦由於此矣在朝家用舍之道不必拘此況已至於孫則尤何可論乎熤曰臣之前後陳達亦已多矣今則禫祀隔日君讎尙此未復臣等之罪已無可言而兪音終斳義理莫伸服款之宇鎭而尙貸一命凶言之時偉而尙未嚴問有不勝抑鬱悲冤之至矣予曰宇鎭事旣已勘律所餘者只是根脚而已至於時偉事其罪誠可誅也蓋洪氏金氏卽慈殿慈宮至親而罪在罔赦則猶且不貸況如時偉者乎渠以怙權賣勢爲事故人之視之者莫不畏之而使渠有何權勢若是譸張耶卽此一事其罪已可誅且凶言云云以渠地處何以得此不炊之堗烟豈自生乎以此以彼無非當死之罪矣於渠何靳鞫問而當此藏刑之時雖問之渠必生自明之計矣何用問爲且於渠有何黨與乎不過是蠅營之輩何足論哉大抵予之處事或嫌於未夬而蓋欲夬則見傷者多必空其類而後已故予不欲爲夬事凡諸偏論皆從夬字中出來若無是也則偏論亦何由生乎熤曰夬字亦當二條看得每事皆夬則固不可而當夬處不能夬則其害猶甚於不當夬而夬矣大舜聖人也非欲爲夬而史氏記之曰四罪而天下服服之爲言夬之之謂也王者處分當執中用端有當殺之罪則殺之有當問之罪則問之不可牽掣於事端者亦已明矣予曰宇鎭事到今豈可更問乎若曰宇鎭則其事段自有屬處予不忍爲此也世亦有人臣好名之說而在人主亦有好名者予則在前或不無此意而近則比前相反不欲爲好名矣畢竟未知功效之如何而予意則已定矣時偉非不欲問而旣無證人故姑此置之而其罪則誠不容誅矣渠是何人敢犯貪權之罪乎渠以承旨自同副至左一未得順適以渠之罪害及諸承宣而竝遞者比比有之予於渠有何一分顧藉而敢以戚里自居乎且其在外貪虐無厭湖南之人欲食其肉而其所轉輸於渠家者托以進上卽此一事亦可誅也金履成之書啓未及回啓而如有生籍沒之法渠之貪物盡爲出給於湖南之民則可以慰一方之心矣熤曰湖南民則蕩柝無餘地幾乎盡劉只此一罪已難免王章矣命次對入侍○左議政李性源啓言忠淸兵使權䎐狀啓以爲本營城堞幾盡崩頹今若浮熟石不計步數今年作一虹霓明年築幾步城堞逐年爲常則十五年足可告訖而所入物力磨鍊後錄請令廟堂稟旨分付矣其言果不爲無見而所請物力無論某處某樣錢某樣布初不指的仰請朝家雖欲許施將劃何處錢布乎至於烟軍赴役尤係重難恐不可輕許此狀啓還下送使之更爲陳聞奏御文字事體敬謹而七八年前偶過淸州牧云者已有泛而不切之病至於臣本遐踪狃於節略云者稱道太過請罷職敎曰狀辭之些少違式眞率可喜勿罷更令指一狀聞又啓言卽見刑曹草記則以爲皇朝之法牛馬之咬踼觝觸人者另加標識於該牛馬身上云大抵馬牛之悍惡難制者明白記號標識搭在馬牛身上使人人望見而避之則被咬踼觝觸者尠矣爲辭矣請依草記施行予問右相右議政蔡濟恭曰標識掛身未知以何物爲之更爲商量好矣敎以其意則雖好其說則未詳標識之如何爲制掛在之如何定式更令刑判指一論理草記後施行當否卿等稟處又啓言今秋享大祭受香時別軍職朴思弼望見儀仗不卽下馬屢次呵辟始乃橫過隱避萬萬駭然爲先汰去令攸司考律嚴勘臣以此事面飭該廳書員者今至三日尙未上聞亦難免稽忽當該行首別軍職請一體汰去敎曰聞極駭然朴思弼及行首別軍職事依卿所奏爲之再昨日事尙今掩置尤極駭然此非欺蔽而何此習不可長當該掌務別軍職亦爲汰去且聞卿言昨與再昨往見時以非殿座擧動時不得擧廳爲言云者豈有如許廳規渠輩藉重之狀尤極無據發論人往來人査出先汰後罷參會後不卽來奏別軍職亦竝罷職雖在外方亦不參坐坐目居首義難仍冒當該首座人一體汰去以懲日後又啓言前兵判旣有所失則臺臣疏論不患無辭而至於逃帥及鳥駭獸竄云云全欠相敬臺臣雖體重不可無警請推考從之又啓言金海府明智島素稱沃土兼饒漁利四方無賴之類擧皆投入便成逋逃藪且本道七十州皆食此島所煮之鹽洛東江發賣之際官鹽未盡賣則私鹽一切禁斷價日益高故艱食之民亦以高價貿取此誠痼弊矣予問曾經嶺伯人漢城判尹金尙集曰本島貿鹽之自營門句管終有權利之嫌金海自失此島近甚凋弊還屬本府甚便矣予曰此重臣之言如此卿等亦陳意見右參贊鄭昌順曰本島鹽利屬之本邑則本邑威令無以遍行統兵水營之侵漁無以防禁奸猾吏鄕之誅求亦難遍察故至有移屬營門差送別將之擧非爲若干餘剩而然也鹽價旣有定式似無高踊之弊今若還屬本府則鹽民之安業似不如屬營時矣兵曹判書李在簡曰本島鹽利屬之營門設施已久不必續續變改矣禮曹判書李秉模曰此島之或屬本邑或設別將而畢竟以監營爲歸者蓋以爲閫營貿販侵漁之弊有非本邑及別將所可禁斷故也今則營裨中雖以別將稱號照檢然制置之規旣異於另設別將之時閫營之弊亦異於本邑專管之日而一自向來定式之後洛江鹽價高不過七緡則鹽價得失似不足言而鹽民利害恐莫如屬營之爲愈矣秉模所奏原擧條見漏困十四日次對時大臣筵奏改付標予問右相濟恭曰朝家但從民願而已島民若以屬營爲便則當使之屬營若以屬本府爲便則當使之屬府詳察本島民情然後可以決之矣予曰旣發言端不可仍置退與領相及曾經道伯人爛議民弊如果難支何嫌銷刻苟有不然亦何必續續更張以此知悉覆奏○蔡濟恭啓言外邑徵族之弊若不嚴立科條則爲民之敎恐無實效大抵守令不能嚴密典守以致公貨穀之逋欠則一以徵族爲事一從弄奸者所告星火徵督而其弄奸之人則或不加一杖使不當之人至敗家亡身之境者有之目今此弊西路尤甚臣謂凡有逋欠當該弄奸之人先爲限死嚴刑以謝其族屬渠之家舍田土沒數賣充然後猶有不足使之助給庶爲懲勵之道以此分付諸道定式遵行殿最時亦以徵族多寡爲守令進退之意亦爲申飭宜矣從之又啓言金海兩面有忠勳府屯田百餘結納稅勳府丙申年因特敎釐弊輸致漕倉納于戶曹翌年有何許人稱以內司導掌下來本面一結所收爲全五石遐土民人㥘於鞭扑惟其言是從而戶曹所定便是惟正又復輸納一土兩稅民不聊生云其白活人令攸司招致詳問又爲發關本道詳覈其疊稅與否論報備局後稟處宜矣從之敎以亦令戶曹査出先爲草記○吏曹參判李在學啓言寧邊府使金廷遇辭朝已過十日而謂有情病屢呈辭狀守今下直後去就非臣曹所知連日來呈尙不發行萬萬駭然令該府拿問處之恐合事宜敎曰不可拿處而止先罷後拿已下直守令尙今逗留而該道伯之無一言烏在其申飭之意當該道伯推考除非辭朝前則守令之呈狀該曹係是無例向來洪守榮擧措猶以爲萬萬駭然況此乎嚴飭銓曹更無敢如是性源曰守令邊將辭朝之後吏兵曹皆是不管而金廷遇之辭出多日敢稱情病屢次呈狀於吏曹者事未前聞此後永爲定式銓曹設有如此冒呈者切勿捧見銓堂之筵席提奏亦涉屑越請推考濟恭曰守令下直後赴任稽滯道伯論啓自是規例則吏兵曹之不爲管攝推此可知金廷遇旣已辭陛又呈吏曹大違格式矣從之○賑廳堂上李在簡啓言湖西常賑穀年年耗縮當此麥登之時貿置添補實合備荒之道故臣與戶判相議往復道臣卽聞所答以爲萬餘石年麥可以方便貿取云此時誠不可失限萬石貿置仍令道臣次次作租恐合事宜予問大臣性源曰湖西雖云麥豐萬石貿牟未免太過且利歸本廳則害及平民矣濟恭曰當此麥豐之時貿取雖不至甚難常定價之如數及民旣不可知來頭作租之時不至有民弊又不可知都在商量善處矣敎曰前此道伯旣云拮據則到今還作錢反爲民弊穀物不敷卽所洞知値此稍稔之時宜講備荒之政依惠堂言許施而萬一吏緣爲奸不以詳定播給民間則不飭之道伯焉逭重典先自守令之益已者各別禁斷犯者施以贜汚之律以此嚴飭○戶曹判書徐有隣啓言頃因太常所報文禧廟四名日四仲朔孝昌墓四名日忌辰祭祭物宜嬪宮四名日四仲朔忌日祭祭物加定事自禮曹粘目啓下矣文禧廟孝昌墓祭物磨鍊則物種價爲七十石零宜嬪宮祭物依義烈宮祭享例則物種價爲八十四石零而已與本寺提調惠廳堂上消詳加定別單今當入啓而筵稟後加定曾有定式故敢達從之又啓言敬差官差送與否稟定然後年分事目當爲磨鍊而近年以來連令道臣擧行亦令依此爲之乎從之又啓言頃因湖南諸寺僧上言西山許祠賜額不可以遽然許施令道臣詳探論啓之意筵奏分付卽見全羅前監司沈頥之狀啓以爲休靜事蹟載於李廷龜張維所撰碑文而有曰壬辰之亂杖劍進謁宣廟義之命爲八道十六宗都總攝率其門徒及他僧助天兵戰于牧丹峯下斬獲甚衆克復京城之後迎大駕以還天朝經略提督送帖奬許云云弟子惟政等所記寶藏錄中敎旨與衣鉢藏于大芚山乃是入定時遺囑則建祠之以此爲歸不爲無據似此忠節合有褒奬之道爲辭矣一依嶺南例許以建祠仍賜表忠二字之額以示朝家褒忠之意恐合事宜從之